รัฐมนตรีว่าการกระทรวงต่างประเทศ เร่งให้การช่วยเหลือครอบครัวผู้เสียชีวิตจากเหตุการณ์ที่ฝรั่งเศส พร้อ
รัฐมนตรีว่าการกระทรวงต่างประเทศ เร่งให้การช่วยเหลือครอบครัวผู้เสียชีวิตจากเหตุการณ์ที่ฝรั่งเศส พร้อมเตือนคนไทยที่จะเดินทางไปฝรั่งเศสหลีกเลี่ยงจุดที่อาจเกิดอันตราย

นายดอน ปรมัตถ์วินัย รัฐมนตรีว่าการกระทรวงต่างประเทศ กล่าวว่า ทางการได้ให้ความช่วยเหลือภรรยาผู้เสียชีวิตจากเหตุการณ์ที่กรุงปารีส ประเทศฝรั่งเศส ซึ่งขณะนี้ยังคงอยู่ที่ฝรั่งเศสให้สามารถเดินทางกลับประเทศไทยได้ในวันที่ 14 ธันวาคมนี้ จากเดิมกำหนดไว้วันที่ 17 ธันวาคม ส่วนขั้นตอนนำศพกลับประเทศไทยนั้น จะใช้เวลาไม่นาน เพราะสามารถพิสูจน์อัตลักษณ์ได้ชัดเจน ขณะที่เจ้าหน้าที่ประจำสถานทูต ได้ประสานนำศพกลับประเทศไทยแล้ว ซึ่งหากไม่มีข้อติดขัดก็สามารถนำศพกลับมาพร้อมภรรยาได้ ส่วนเรื่องของคดีที่เกี่ยวข้องกับเหตุการณ์ที่เกิดขึ้น ทางฝรั่งเศสกำลังดำเนินการอยู่ เพราะถือว่าเป็นเรื่องสำคัญที่ต้องหาผู้ก่อเหตุให้ได้ ซึ่งหากได้ตัวผู้ก่อเหตุแล้วก็น่าจะทำให้ทุกอย่างชัดเจนมากขึ้น โดยเฉพาะสาเหตุในการกระทำครั้งนี้ ทั้งนี้นอกจากการให้ความช่วยเหลือครอบครัวผู้เสียชีวิตแล้ว ทางสถานทูตจะดูแลเรื่องความเสียหายและสิทธิต่างๆ หากพิสูจน์แล้วว่าเป็นเหตุการณ์ก่อการร้าย ตามกฏหมายของฝรั่งเศสที่กำหนดเรื่องนี้ไว้ 

รัฐมนตรีว่าการกระทรวงต่างประเทศ กล่าวด้วยว่า ขณะนี้ทางกระทรวงไม่ได้ออกประกาศห้ามคนไทยเดินทางไปยังฝรั่งเศส มีเพียงการประกาศเตือนให้หลีกเลี่ยงในจุดที่อาจเกิดอันตรายได้